Портал CAPITAL.ba

Јована Дучића 52

78000 Бања Лука

н/р Бојане Нинковић, новинарке   
н/р Синише Вукелића, главног и одговорног уредника

Бања Лука, 1.12.2023.

**ПРЕДМЕТ: Реаговање/деманти**

Поштовани,

У тексту „ИРБ тужила Геодетску управу због нерада“, објављеном јуче (30. новембар) на вашем порталу наведено је неколико нетачних информација и произвољних тумачења, којима је погрешно информисана јавност и нанесена штета Инвестиционо-развојној банци Републике Српске.

Наиме, ИРБРС није тужила РУГИПП, како се у чланку наводи „због нерада“, већ је покренула управни спор против донијетог рјешења којим се скида клаузула правоснажности са рјешења о утврђивању права својине у корист а.д. Фармланд на земљишту уписаном у зк.ул. 26 К.О. Топола и то након отварања стечајног постука, а рјешење којим се утврђује право својине је донесено прије више година у складу са позитивним законским прописима. Управни спор, као што Закон о управним споровима РС и прописује, не води се против доносиоца акта већ се води против коначног управног акта (Члан 7.)

ИРБРС тражи да суд у управном спору одлучи о законитости донијетог рјешења, имајући у виду да Фонд за развој и запошљавање РС по основу уписане хипотеке има право разлучног повјериоца, те тиме и приоритетно намирење у стечају, за које је ИРБРС, у складу са прописима, очекивала да ће се остварити у кратком року. То више и из разлога јер је ИРБРС у 2016. години покренула пред судом извршни поступак ради наплате дуга, те је суд донио рјешења о извршењу у 2017. години, по коме је и ПЈ РУГИП уписала у зк.уложак забиљежбу извршења на предметним непокретностима. Отварањем стечајног поступка наступила је законска околност прекида извршног поступка након више година трајања истог, а с обзиром на то да Закон о стечају прописује да се сви управни и судски поступци са даном отварања стечаја прекидају. С обзиром на наведено поднесена је пријава потраживања у стечајни поступак, те се поступак наплате дуга нашао поново у почетној фази.

Даље, у тексту се наводи „Спорним рјешењем је ИРБ остала без хипотеке у говедарској фарми Фармланд у стечају...“, што је такође нетачно, јер истим рјешењем није одлучивано о уписаној хипотеци. Хипотека Фонда и даље је уписана у јавној евиденцији на предметним непокретностима, а институт заштите повјерења у јавну евиденцију омогућује да савјесни хипотекарни повјерилац стекне хипотеку чак и од невласника.

Такође, у тексту се наводи и „...спор ИРБ и РГУРС почео је због неријешених питања око земљишта Фармланда“, уз међунаслов „Заратили због Фармланда“, што је нетачно.

РУГИПП у оквиру својих надлежности врши јавна овлашћења која су му законом повјерена, а ИРБРС која управља Фондом има законску обавезу да штити права и интересе Фонда, те у складу са тим и користи правна средства у погледу заштите истих, на који начин ће и убудуће поступати.

Молимо вас да наше реаговање/деманти објавите у цијелости и на насловној страни, у складу са позицијом и значајем који сте дали и тексту на који реагујемо због бројних нетачних информација. Такође тражимо да медије који пренесу информације из спорног текста, а позивајући се на портал Капитал, обавијестите о нашем реаговању/демантију, како бисмо спријечили преношење нетачних информација.

С поштовањем,

В.д. директора:

Др Дражен Врховац